## La Generalitat amplia fins al 31 de gener l’emissió gratuïta de certificats digitals per vídeo identificació per a facilitar els tràmits dels afectats per les riuades

*** La consellera d’Hisenda i Economia subratlla durant la seua visita a les instal·lacions d’Istec que ja s’han emés 4.851 certificats de firma electrònica
* Les pedanies del sud de València, Alfafar, Algemesí, Paiporta, Catarroja, Aldaia, Torrent i Picanya són els municipis a on més s’ha usat este servici**

La consellera d’Hisenda, Ruth Merino, ha anunciat que la Generalitat prorrogarà fins al pròxim 31 de gener l’emissió de certificats digitals per videoidentificació de manera gratuïta perquè les persones i entitats afectades per les riuades del passat 29 d’octubre puguen fer tràmits amb totes amb les administracions públiques, entre els quals s’inclouen les ajudes del Govern Valencià, i la firma electrònica de documentació.

Ruth Merino ha destacat després de la visita a les instal·lacions de la societat Infraestructures i Serveis de Telecomunicacions i Certificació (Istec), en la qual ha mantingut una reunió amb el seu gerent, Juan Alegre, que fins hui este ens públic ha emés un total de 4.851 certificats de firma electrònica per videoidentificació de manera gratuïta, “la qual cosa constata la bona acceptació d’esta mesura”.

Per municipis, cal destacar que s’han emés 687 certificats electrònics per videoidentificació en les pedanies del sud de València, 396 a Alfafar, 389 a Algemesí, 371 a Paiporta, 282 a Catarroja, 125 a Aldaia, 108 a Torrent i 102 a Picanya.

La responsable de les finances valencianes ha indicat que a través d’esta mesura implementada per la Conselleria d’Hisenda, “s’ha procurat ajudar i facilitar a les persones i entitats afectades per la riuada l’obtenció del certificat electrònic necessari per a poder sol·licitar les ajudes econòmiques i tributàries”.

Per a fer-ho, Istec, prestador qualificat de servicis de confiança electrònica de la Generalitat, ha establit la gratuïtat temporal del servici de videoidentificació per a l’obtenció d’un certificat de ciutadà i el subministrament de certificats personals professionals subvencionats al 100 %, i que resulta necessari per a la tramitació sense desplaçaments del certificat digital.

En concret, este sistema d’identificació remota per vídeo permet obtindre el certificat digital sense haver de desplaçar-se a una seu administrativa per a acreditar la seua identitat. Per a fer-ho, tan sols cal disposar d’un dispositiu amb càmera, que pot ser un telèfon mòbil o una tauleta.

L’ens públic Istec, com a autoritat de certificació de la Generalitat, expedix este certificat digital que és l’equivalent electrònic del DNI o NIE, de manera presencial i gratuïta en un punt de registre (PRU) o de manera telemàtica mitjançant un servici de videoidentificació que ara, gràcies a la mesura implantada, no té cap cost. Les persones que encara no disposen del seu certificat digital poden fer esta gestió en esta pàgina [web](https://www.accv.es/vl/).

Fecha: 13/01/2025